DA Den Europæiske Unions Tidende C 309/16

Offentliggørelse af en ansøgning i overensstemmelse med artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 309/08

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Europa-Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»GÖTTINGER FELDKIEKER«

EF-Nr.: DE-PGI-0005-0721-10.10.2008

BGB ( X ) BOB ( )

1. Betegnelse:

»Göttinger Feldkieker«.

2. Medlemsstat eller tredjeland:

Tyskland.

3. Beskrivelse af landbrugsproduktet eller fødevaren:

3.1. Produkttype:

Kategori 1.2. Kødprodukter (opvarmet, saltet, røget m.m.).

3.2. Beskrivelse af produktet med betegnelsen i punkt 1:

Göttinger Feldkieker er en skærefast, lufttørret råpølse af svinekød, som svarer til en Mettwurstpølse, hvilket vil sige, at den har en grynet struktur og en stærk rødlig farve svarende til modningsgraden. Grundmaterialet er friskslagtet svinekød. Den bedste kvalitet opnås især ved at anvende kød fra modne svin, der har været fodret igennem længere tid. Det drejer sig i den forbindelse om tunge galte, der har været fodret i længere tid, og om avlssøer. Andelen af anvendt kød fra avlssøer og galte skal mindst udgøre 65 %, idet andelen fra avlssøer ikke må ligge under 40 %. Andelen fra galte skal dermed udgøre 25 %. Til fremstilling af Göttinger Feldkieker skal galte og avlssøer have en slagtevægt på 150 kg. Galtene og avlssøerne er i så fald mindst 1 år gamle. Dette svinekød, som stammer fra modne svin, der har været fodret igennem længere tid, er som helhed mere robust og fast, når det forarbejdes. Det er derfor særlig egnet til fremstilling af Göttinger Feldkieker. Der kan imidlertid også anvendes kød fra ungsvin ved fremstillingen af Göttinger Feldkieker. Andelen af det anvendte ungsvinekød må ikke overstige 30-35 %. Til fremstillingen af Göttinger Feldkieker anvendes de gode kødstykker på svinet, dvs. bov, skinke og bryst. Disse har en særdeles god forarbejdningsstruktur og bidrager dermed til de afskårne skivers særlige udseende. Efter at kødet er hakket i en kødhakkemaskine, iblandes forsigtigt krydderier (peber, koriander, muskat, hvidløg), eventuelt rom og små mængder sukkerstoffer (dextrose, saccharose), starterkulturer med tilsat gær og nitritholdigt konserveringssalt samt i givet fald køkkensalt og salpeter. Pølsemassen fyldes fortrinsvis i tarme med en diameter på 70-105 mm, idet det omhyggeligt undgås, at der dannes luftlommer. Fyldningen sker typisk i blæreformede tarme, hvorved blæren kan være strakt eller proppet. I så henseende er variationer i produktformen kendte og tilladte. Göttinger Feldkieker udmærker sig ved en ikke-syrlig, kødagtigaromatisk smag med en antydning af peber, koriander, muskat og hvidløg afhængig af de anvendte ingredienser.

Göttinger Feldkieker er en særlig tør pølse. Den er nedtørret til mindst 35 %, fugtigheden ligger på aw 0,88 eller mindre. Fedtindholdet er 25 g pr. 100 g, heraf 9,4 g mættede fedtsyrer. Energiværdien er 329 kcal eller 1 367 kJ, proteinværdien (g) 25, kulhydratindholdet (g) < 1, heraf sukker (g) < 0,5, fiberindholdet < 1 og natriumindholdet 1,6 g pr. 100 g.

Göttinger Feldkieker adskiller sig fra Göttinger Stracke i form, diameter og vægt. Göttinger Feldkieker har især en forskellig diameter i pølsens længde, hvorimod Göttinger Stracke har en lige, ensformet diameter. Dette betyder en anderledes modning og en anden smagsudvikling.

3.3. Råvarer (kun for forarbejdede produkter):

Göttinger Feldkieker fremstilles hovedsagelig af tørt og mere fast svinekød fra ældre dyr. Andelen af anvendt svinekød fra ældre dyr skal udgøre mindst 65 %. Dette kød har en særlig fedtkvalitet som følge af den særlige måde, svinene fodres på. Dette har den fordel, at oxidative forandringer kan undgås under modningen af Göttinger Feldkieker. Pølsen bliver derfor heller ikke harsk.

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Hele fremstillingsprocessen.

3.6. Særlige regler vedrørende udskæring, rivning, emballering osv.:

—

3.7. Specifikke mærkningsregler:

—

4. Præcis afgrænsning af det geografiske område:

Det område, der dækkes af byen Göttingen.

5. Tilknytning til det geografiske område:

5.1. Det geografiske områdes egenart:

Byen Göttingen og det område, der omgiver byen, er traditionelt kendt for højtudviklede færdigheder og metoder til fremstilling af kødprodukter. Der findes dokumenter fra det 18. århundrede, som viser, hvor populær Göttinger Mettwurst var (herunder især dr. Günther Meinhardts »Die ‚chute Ghöttinger Wurst‘ — eine geschichtliche Dokumentation über die Echte Göttinger Wurst« og andre dokumenter som f.eks. en opgørelse foretaget af en accisekontrollør Hohmann over forsendelse af Göttinger Blasenwürste fra den 1. oktober 1793 til den 30. september 1794).

Göttinger Feldkieker er siden 1960’erne blevet fremstillet i betydeligt omfang i byen Göttingen og markedsført under dette navn i regionen.

5.2. Produktets egenart:

Göttinger Feldkieker er en velkendt og populær pølsespecialitet fra regionen Göttingen, som nyder stor anseelse. For forbrugerne i regionen udgør den et særligt Mettwurstprodukt, der først og fremmest adskiller sig fra tilsvarende produkter på grund af den særlige smag og det særlige udseende (jf. den videnskabelige rapport fra professor dr. Andreas Scharf: »Göttinger Feldkieker« — Bekanntheit und regionales Ansehen, Ergebnisse einer empirischen Untersuchung, af 18. marts 2005).

I 2005 angav 58 % af de adspurgte personer, at de kendte Göttinger Feldkieker. 81,1 % af de adspurgte forbandt Göttinger Feldkieker med en Mettwurstpølse. Derudover angav 8,3 % af de adspurgte formen, nemlig pæreformet/oval/blæreformet, som et særligt kendetegn ved Göttinger Feldkieker. Endvidere anså 6,5 % af de adspurgte kendtegnet »lille« for at være noget særligt. 5,3 % af de adspurgte angav kendetegnet »lufttørret«. Kendetegnet »tynd« og »hård/fast« blev af 4,1 % af personerne angivet som et særligt kendetegn ved Göttinger Feldkieker.

Forbrugerne blev desuden spurgt om de særlige karakteristika ved Göttinger Feldkieker i sammenligning med andre Mettwurstprodukter. Undersøgelsen viste, at forbrugerne anser smagen (f.eks. kraftig/aromatisk, god smag), udseendet og formen (f.eks. den særlige form, blæreformet) for at være karakteristika, der adskiller produktet fra andre. Især udseendet og formen er vigtige kriterier for identificering af Göttinger Feldkieker, hvilket da også blev fremhævet af forbrugerne. For så vidt angår detaljer henviser vi til illustration 8 i rapporten fra professor dr. Andreas Scharf: »Göttinger Feldkieker« — Bekanntheit und regionales Ansehen, Ergebnisse einer empirischen Untersuchung, af 18. marts 2005.

At Göttinger Feldkieker nyder en særlig anseelse fremgår også af, i hvor høj grad svarpersonerne i gennemsnit var enige eller ikke enige i 13 forberedte udsagn om produktets image. Der var især forholdsvis stor enighed om udsagnet »en typisk Mettwurstpølse i regionen Göttingen« og ringe tilslutning til udsagnet »ikke en særlig traditionsrig Mettwurstpølse«.

Sammenfattende viste undersøgelsen således, at de adspurgte forbrugere anser Göttinger Feldkieker for et produkt, der især er forbundet med regionen Göttingen

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Göttinger Feldkiekers gode omdømme skyldes, at der er tale om et traditionelt regionalt produkt. Det forhold, at produktets omdømme især er baseret på dets regionale oprindelse, fremgår også af ovennævnte undersøgelse. Ud fra forbrugerens synspunkt er Göttinger Feldkieker desuden en typisk regional Mettwurstspecialitet og noget særligt fra regionen Göttingen.

Henvisning til offentliggørelsen af specifikationen:

(Artikel 5, stk. 7, i forordning (EF) nr. 510/2006)

Markenblatt Heft 32 vom 10.8.2007, Teil 7a-aa, S. 14626

(http://publikationen.dpma.de/DPMApublikationen/dld_gd_file.do?id=82)

(1) EUT L 93 af 31.3.2006, s. 12.